दोनों देशों की तीनों सेनाओं के बीच पहली बार अगले वर्ष भारत में संयुक्त सैन्य अभ्यास के आयोजन का भी फैसला किया गया। यह अभ्यास देश के पूर्वी तट पर किया जाएगा। भारत और अमरीका के बीच वीरवार को पहली टू प्लस टू वार्ता हुई। इसका उद्देश्य द्विपक्षीय रक्षा और सुरक्षा साझेदारी को और मजबूत करना तथा भारत-प्रशांत क्षेत्र में वैश्विक रणनीतिक सहयोग को विशेष तौर पर बढ़ाना है। विदेश मंत्री सुषमा स्वराज और रक्षा मंत्री निर्मला सीतारमण ने टू प्लस टू वार्ता के तहत अमरीकी विदेश मंत्री माइक आर. पोम्पिओ तथा रक्षा मंत्री जेम्स मैटिस से बातचीत की।